14. Az élelmiszerekkel kapcsolatos, a gyermekek fejlődéséről és egészségéről szóló, egészségre vonatkozó egyes állítások engedélyezése, illetve engedélyezésének elutasítása (
A szavazás előtt
Glenis Willmott
Elnök úr! Az európai parlamenti képviselőknek jelentős szerepet kell játszaniuk az egészségre vonatkozó állításokról szóló határozatok vizsgálatában. Számos aggódó levelet és e-mailt kaptam szülőktől, jelentős egészségügyi és fogyasztói szervezetektől, szülésznői, ápolói és orvosi szervezetektől, valamint az Uniceftől és a WHO-tól. Amíg ezen állítás érvényességéről a tudományos közösségben való valódi konszenzus nem alakul, ki addig ezt nem szabad megengednünk. A jelenleg kezünkben lévő bizonyíték nem meggyőző, és nincs bizonyíték, amely alátámasztaná az anyatej-kiegészítő tápszerekre vonatkozó állítás alkalmazását.
Amennyiben a jövőben a szintetizált dokozahexaénsavról (DHA) bebizonyosodik, hogy hasznos a csecsemők számára, azt minden tápszerben alapvető összetevőként kell használnunk, és nem szabad megengednünk, hogy egy meghatározott márka marketingfogásként alkalmazza. Kérem, hogy támogassák ezt az állásfoglalást.
Esther de Lange
Elnök úr! Semmiképpen sem szeretném újraindítani a vitát, de valóban alaposan meg kell fontolnunk, hogy megadjuk-e a szót olyanoknak, akik tudományos bizonyítékokba burkolva saját véleményüknek adhatnak hangot. Csupán szavazzunk. Már kifejtettük a véleményünket.
(Taps)
